Številka: 06102–53/2023/5

Datum: 5.2.2024

ZAPISNIK

o inšpekcijskem nadzoru nad izvajanjem Zakona o javnih financah in

predpisov, ki urejajo poslovanje s sredstvi državnega proračuna

pri Strokovnem centru Mladinski dom Maribor,

Ulica Saše Deva 21, 2000 Maribor

št. proračunskega uporabnika: 69027

matična številka:5050448000

davčna številka: 95581537

Inšpekcijski postopek je bil opravljen na podlagi 102. do 104. člena Zakona o javnih financah (Uradni list RS, št. 11/11 – uradno prečiščeno besedilo, 14/13 – popr., 101/13, 55/15 – ZfisP, 96/15 – ZIPRS1617, 13/18, 195/20 – odl. US in 18/23 – ZDU-1O; v nadaljevanju: ZJF) in Zakona o splošnem upravnem postopku (Uradni list RS, št. [24/06](http://www.uradni-list.si/1/objava.jsp?sop=2006-01-0970) – uradno prečiščeno besedilo, [105/06](http://www.uradni-list.si/1/objava.jsp?sop=2006-01-4487) – ZUS-1, [126/07](http://www.uradni-list.si/1/objava.jsp?sop=2007-01-6415), [65/08](http://www.uradni-list.si/1/objava.jsp?sop=2008-01-2816), [8/10](http://www.uradni-list.si/1/objava.jsp?sop=2010-01-0251), [82/13](http://www.uradni-list.si/1/objava.jsp?sop=2013-01-3034), [175/20](http://www.uradni-list.si/1/objava.jsp?sop=2020-01-3096) – ZIUOPDVE in [3/22](http://www.uradni-list.si/1/objava.jsp?sop=2022-01-0014) – ZDeb; v nadaljevanju: ZUP).

Zapisnik je sestavljen v skladu s tretjim odstavkom 102. člena ZJF.

Inšpekcijski nadzor je opravil █, inšpektor-višji svetnik in sodelujoča inšpektorica svetnica █, Urada Republike Slovenije za nadzor proračuna (v nadaljevanju: UNP).

V postopku je bil opravljen pregled dokumentacije, ki jo je predložil proračunski uporabnik pri izvajanju nadzora in dokumentacija, ki jo je Uradu RS za nadzor proračuna posredoval IRSŠŠ.

Nadzor je bil opravljen v obdobju od 18. 12. 2023 do 19. 1. 2024 (s prekinitvami) na sedežu Urada RS za nadzor proračuna in z opravljanjem dela na domu. Razgovor z odgovornimi osebami upravičenca je bil opravljen v poslovnih prostorih Strokovnega centra Mladinski dom Maribor na lokaciji Ulica Saše Deva 21, dne 9. 1. 2024.

# **Predmet inšpekcijskega nadzora**

Proračunska inšpektorja sta na podlagi prijave, ki jo je o domnevnih nepravilnostih na Strokovnem centru Mladinski dom Maribor prejel UNP, preverila vse navedbe v prijavi, ki so bile vezane na porabo sredstev proračuna RS.

Obdobje nadzora sta bili leti 2022 in 2023.

Znesek nadziranih sredstev iz proračuna Republike Slovenije za leto 2023 je bil glede na podatke iz izpisa MFERAC v višini 4.075.023 EUR, za leto 2022 pa 3.930.433 EUR.

# **Materialno pravna ureditev nadziranega področja**

* Zakon o javnih financah (Uradni list RS, št. 11/11 – uradno prečiščeno besedilo, 14/13 – popr., 101/13, 55/15 – ZFisP, 96/15 – ZIPRS1617, 13/18, 195/20 – odl. US, 18/23 – ZDU-1O in 76/23),
* Zakon o izvrševanju proračunov Republike Slovenije za leti 2022 in 2023 (Uradni list RS, št. 187/21, 206/21 – ZDUPŠOP, 129/22, 140/22 – ZSDH-1A in 150/22 – ZIPRS2324),
* Zakon o organizaciji in financiranju vzgoje in izobraževanja (Uradni list RS, št. 16/07 – uradno prečiščeno besedilo, 36/08, 58/09, 64/09 – popr., 65/09 – popr., 20/11, 40/12 – ZUJF, 57/12 – ZPCP-2D, 47/15, 46/16, 49/16 – popr., 25/17 – ZVaj, 123/21, 172/21, 207/21, 105/22 – ZZNŠPP, 141/22, 158/22 – ZDoh-2AA in 71/23),
* Zakon o obravnavi otrok in mladostnikov s čustvenimi in vedenjskimi težavami in motnjami v vzgoji in izobraževanju (Uradni list RS, št. [200/20](http://www.uradni-list.si/1/objava.jsp?sop=2020-01-3628)),
* Pravilnik o merilih in metodologiji za določanje obsega sredstev za materialne stroške v zavodih za vzgojo in izobraževanje otrok in mladostnikov s posebnimi potrebami (Uradni list RS, št. [41/17](http://www.uradni-list.si/1/objava.jsp?sop=2017-01-2079), [152/20](http://www.uradni-list.si/1/objava.jsp?sop=2020-01-2627), [145/21](http://www.uradni-list.si/1/objava.jsp?sop=2021-01-2859), [60/22](http://www.uradni-list.si/1/objava.jsp?sop=2022-01-1374) in [106/23](http://www.uradni-list.si/1/objava.jsp?sop=2023-01-2978)).

# **Osnovni podatki o proračunskem uporabniku**

Strokovni center Mladinski dom Maribor (v nadaljevanju: Mladinski dom) je bil ustanovljen s Sklepom o ustanovitvi javnega vzgojno-izobraževalnega zavoda Mladinski dom Maribor št. 01403-29/2016/4 z dne 24. 8. 2016, na podlagi katerega je postal pravni naslednik javnega vzgojno-izobraževalnega zavoda Mladinski dom Maribor in pripojenega javnega vzgojno-izobraževalnega zavoda Vzgojni zavod Slivnica pri Mariboru. Ustanoviteljica je Republika Slovenija, ustanoviteljske pravice uresničuje Vlada Republike Slovenije. Sedež zavoda je v Mariboru, Ulica Saše Deva 21, dejavnosti pa se izvajajo tudi v Slivnici pri Mariboru ter na naslovih, na katerih delujejo stanovanjske skupine oziroma mladinska stanovanja. Na podlagi 4. člena akta o ustanovitvi je mladinski dom ustanovljen za opravljanje javne službe na področju vzgoje in izobraževanja otrok in mladostnikov s posebnimi potrebami po javno veljavnihvzgojnih programih, ki mu jih v izvajanje določi minister, pristojen za izobraževanje otrok in mladostnikov s posebnimi potrebami.

Mladinski dom izvaja tudi dejavnost socialnega varstva z nastanitvijo za otroke in mladostnike s posebnimi potrebami, ki obsega vse oblike pomoči v mladinskem domu ali drugi organizirani obliki, s katerimi se upravičencem nadomeščajo ali dopolnjujejo funkcije doma in lastne družine, zlasti pa bivanje, organizirana prehrana in varstvo. Dne 13. 1. 2021 je začel veljati Zakon o obravnavi otrok in mladostnikov s čustvenimi in vedenjskimi težavami in motnjami v vzgoji in izobraževanju, ki celovito ureja obravnavo otrok in mladostnikov s čustvenimi in vedenjskimi motnjami, ki so nameščeni v strokovnih centrih za otroke s čustvenimi in vedenjskimi težavami ter motnjami. Na podlagi tega zakona so zavodi za vzgojo in izobraževanje za otroke s čustvenimi in vedenjskimi motnjami nadaljevali delo po tem zakonu kot strokovni centri. S Sklepom o določitvi strokovnih centrov in posamičnih strokovnih centrov, ki opravljajo naloge v zvezi z usklajevanjem sodelovanja strokovnih centrov na posameznem področju, je bil mladinski dom določen za strokovni center v podravski, pomurski, savinjski in koroški regiji in opravlja tudi naloge v zvezi z usklajevanjem sodelovanja strokovnih centrov na tem območju.

Mladinski dom Maribor je organiziran v enajstih stanovanjskih skupinah, treh vzgojnih skupinah, skupino poldnevnega programa in mladinski stanovanji.

Delo v stanovanjski skupini je 24 urno, vzgojitelji in gospodinje, s svojo prisotnostjo skozi vse leto zagotavljajo izvajanje vzgojnega procesa. Način življenja in dela v stanovanjski skupini je usklajen z načeli samoorganizacije.

Organi mladinskega doma so svet zavoda, ravnatelj zavoda ter strokovni in drugi organi (vzgojiteljski zbor in svet staršev). Ravnatelj je poslovodni organ in pedagoški vodja. Od 11. 6. 2022 je ravnateljica █, pred njo pa je bil ravnatelj █.

Dejavnosti mladinskega doma se financirajo iz državnega proračuna, s prodajo storitev in izdelkov iz dejavnosti mladinskega doma, določenih z aktom o ustanovitvi, prispevkov, donacij oziroma drugih virov v skladu s predpisi. Ustanoviteljica zagotavlja mladinskemu domu sredstva za opravljanje javne službe, določene z aktom o ustanovitvi, v skladu s predpisi in izvedbenimi akti ministrstva.

# **Opis dejanskega stanja in ugotovitve**

Sredstva za izvajanje dejavnosti je Mladinskemu domu Maribor v inšpiciranem obdobju zagotavljalo Ministrstvo za izobraževanje, znanost in šport, in sicer:

* Na podlagi Sklepa o obsegu financiranja dejavnosti v letu 2022 z dne 7.12.2022 je vrednost sredstev znašala 3.536.058,84 EUR, od tega 3.283.830,90 EUR za stroške dela in 252.227,94 EUR za programske materialne stroške. Sredstva so bila v proračunu RS zagotovljena na proračunski postavki 667410-dejavnost zavodov za usposabljanje, na kontu 4133-tekoči transferi v javne zavode.
* Na podlagi Sklepa o obsegu financiranja dejavnosti v letu 2023 z dne 5.12.2023 je vrednost sredstev znašala 4.142.954,62 EUR, od tega 3.831.910,99 EUR za stroške dela in 311.043,63 EUR za programske materialne stroške. Sredstva so bila v proračunu RS zagotovljena na proračunski postavki 231805-dejavnost zavodov za usposabljanje, na kontu 4133-tekoči transferi v javne zavode.

Pravilnik o merilih in metodologiji za določanje obsega sredstev za materialne stroške v zavodih za vzgojo in izobraževanje otrok in mladostnikov s posebnimi potrebami (v nadaljevanju: Pravilnik) določa merila in metodologijo za vrednotenje materialnih stroškov za izvedbo programov za otroke in mladostnike s posebnimi potrebami v zavodih za vzgojo in izobraževanje otrok in mladostnikov s posebnimi potrebami, ki se financirajo iz sredstev državnega proračuna, in sicer za nabavo potrošnega materiala in strokovne literature, nadomestila stroškov delavcem, storitve zunanjih izvajalcev, telekomunikacijske stroške, stroške plačilnega prometa, stroške za nadaljnje izobraževanje in usposabljanje strokovnih in drugih delavcev, stroške zdravniških pregledov delavcev, stalne materialne stroške, vezane na uporabo prostora in opreme, ter sredstva za kritje stroškov najema prostorov za izvajanje vzgojno-izobraževalne dejavnosti, stroškov tekočega vzdrževanja, stroške, vezane na oskrbnine otrok in mladostnikov s posebnimi potrebami, ter stroške, vezane na prevoze učencev in dijakov, ki so z odločbo o usmeritvi ali namestitvi nameščeni v zavod, šolo pa obiskujejo izven zavoda.

Za stroške oskrbe za otroke in mladostnike, ki so v skladu z odločbo napoteni v zavode, za učence in dijake, ki so nameščeni v domove zavodov, se za oskrbni dan priznajo sredstva v višini 1,75 točke otroka oziroma mladostnika, če otrok ali mladostnik v zavodu prejme vse glavne obroke. Če otrok prejme le enega od glavnih obrokov (zajtrk, kosilo ali večerja), se zavodu za ta dan priznajo sredstva v višini 1 točke.

Za kritje stroškov razširjene oskrbe (nujna oblačila, interesne dejavnosti, članarine, letovanja, šolske potrebščine,...) se vzgojnim zavodom priznajo sredstva v višini 10,5 točke na otroka oziroma mladostnika mesečno, ostalim zavodom pa 3,5 točke na otroka oziroma mladostnika mesečno, če je otrok ali mladostnik v skupini prisoten šest ali več dni v mesecu.

Vrednost točke za stroške oskrbe otrok in mladostnikov, ki so v skladu z odločbo napoteni v zavode, ter za učence in dijake, ki so nameščeni v domove zavodov, je v letu 2023 znašala 6,04 evra. Znesek dnevne oskrbe na dan je namenjen kritju stroškov obrokov, ki znaša 10,57 EUR na otroka, v kolikor ta v zavodu prejme vse glavne obroke. Sredstva za kritje stroškov razširjene oskrbe, kot so nujna oblačila, interesne dejavnosti, članarine, letovanja, šolske potrebščine pa na mesečni ravni znašajo 63,42 EUR.

Mladinski dom Maribor vodi evidenco prisotnosti oskrbovancev, ki služi kot podlaga za vložitev zahtevkov na Ministrstvo za vzgojo in izobraževanje za povračilo stroškov oskrbnine. Navedeno je skladno z določbami Pravilnika, ki določa, da se kritje stroškov oskrbe in razširjene oskrbe vrši na podlagi dejanske realizacije.

Iz pregledane dokumentacije izhaja, da Ministrstvo za vzgojo in izobraževanje za financiranje plač zaposlenih in pokritje osnovnih materialnih stroškov z Mladinskim domom Maribor sklepa letne pogodbe. Pogodbe se sklepajo tudi za prevoze otrok in staršev in investicije. Inšpektorja ugotavljata, da delež financiranja investicij ni vedno 100%, pač pa mora zavod del sredstev prispevati sam. Po obrazložitvi direktorice se ta manjkajoča sredstva prerazporedijo iz drugih virov, ki jih prejme zavod ter iz prejetih donacij. Za vsakega varovanca (glede na prisotnost) zavod mesečno prejme sredstva v skladu s Pravilnikom. Ta sredstva so v pravilniku opredeljena za materialne stroške, stroške oskrbe mladostnikov in stroškov razširjene oskrbe mladostnikov (tistih, ki bivajo v zavodu). Direktorica zavoda je inšpektorjema pojasnila, da so posamezne stanovanjske skupine samostojne kar se tiče programa in nabave živil in potrebščin v skladu s finančnim okvirom in finančnimi zmožnostmi. Dodatni projekti, kot so npr. izleti se financirajo delno iz prejetih donacij ter sredstev, ki jim ostanejo od materialnih stroškov.

Mladinski dom je v inšpekcijskem postopku predložil Obračun sredstev za oskrbne stroške, konkretno za mesec december 2023, iz katerega je razviden način vodenja evidenc prisotnosti otrok oz. mladostnikov ter izračun dnevne oskrbe in izračun razširjene oskrbe. Navedeni obračun je polaga za vložitev zahtevka na Ministrstvo za vzgojo in izobraževanje, ki Mladinskemu domu tako izvrši povračilo stroškov za pretekli mesec.

Proračunska inšpektorja na podlagi pregledane dokumentacije nista ugotovila nepravilnosti pri namenskosti porabe proračunskih sredstev.

# **POVZETEK**

Pri Strokovnem centru Mladinski dom Maribor je bil opravljen proračunski nadzor nad porabo proračunskih sredstev, ki jih je inšpicirani zavod v letu 2023 prejel iz proračuna v obliki oskrbnin za svoje varovance. Znesek oskrbnin je določen s Pravilnikom o merilih in metodologiji za določanje obsega sredstev za materialne stroške v zavodih za vzgojo in izobraževanje otrok in mladostnikov s posebnimi potrebami in se nanaša na stroške dnevne oskrbnine, ki v polni v višini znaša 10,57 EUR na oskrbovanca na dan ter na stroške razširjene oskrbe, ki v polni višini znašajo 63,42 EUR na oskrbovanca na mesec.

V inšpekcijskem nadzoru je bilo ugotovljeno, da inšpicirani zavod skladno s Pravilnikom vodi evidenco prisotnosti svojih oskrbovancev, ki je podlaga za obračun oskrbnin, in na tej podlagi ugotavlja višino pripadajočih oskrbnin.

Proračunska inšpektorja nista ugotovila nepravilnosti pri namenskosti porabe proračunskih sredstev.

V skladu s 116. členom Zakona o splošnem upravnem postopku (Uradni list RS, št. 24/06 – uradno prečiščeno besedilo, 105/06 – ZUS-1, 126/07, 65/08, 8/10, 82/13, 175/20 – ZIUOPDVE in 3/22 – ZDeb) mora stranka povrnitev stroškov zahtevati do izdaje odločbe, sicer izgubi pravico do povrnitve stroškov.

Mladinski dom Maribor zoper ugotovitve tega zapisnika lahko poda pisne pripombe in jih v roku 15 dni od njegove vročitve pošlje na naslov: Urad RS za nadzor proračuna, Fajfarjeva 33, 1000 Ljubljana.

█

PRORAČUNSKI INŠPEKTOR

Inšpektor višji svetnik

Vročiti:

* Strokovnemu centru Mladinski dom Maribor, Ulica Saše Deva 21, 2000 Maribor – po ZUP